Na temelju članka 20. Zakona o visokom obrazovanju i znanstvenoj djelatnosti (NN 119/2022), članka 52. Statuta Sveučilišta u Zagrebu i članka 25. Statuta Sveučilišta u Zagrebu Učiteljskog fakulteta, u skladu s Odlukom Rektora Sveučilišta u Zagrebu prof. dr. sc. Stjepana Lakušića o dodjeli stipendija za združeni studij *Superdiversity in Education, Organizations and Society (SEOS)* od 5. ožujka 2025., Klasa: 604-01/25-02/06 i Urbroj: 251-25-11-02/4-25-1, dekanica prof. dr. sc. Blaženka Filipan-Žignić dana 8. listopada 2025. donosi

**ODLUKU**

o raspisu Natječaja za dodjelu stipendija za združeni studij *Superdiversity in Education, Organizations and Society (SEOS)* na Sveučilištu u Zagrebu Učiteljskom fakultetu

**Članak 1.**

Raspisuje se Natječaj za dodjelu stipendija za združeni studij *Superdiversity in Education, Organizations and Society (SEOS)* na Sveučilištu u Zagrebu Učiteljskom fakultetu (u daljnjem tekstu: Natječaj).

**Članak 2.**

(1) Dodjeljuju se dvije (2) stipendije.
(2) Iznos stipendije po studentu iznosi 9.000,00 EUR, isplativo u četiri (4) rate po 2.250,00 EUR za svaki semestar.

Stipendije se dodjeljuju u skladu sa ovom Odlukom i Posebnim kriterijima.

**PRIHVATLJIVI KANDIDATI**

**Članak 3.**

Stipendija se dodjeljuje kandidatima koji su studenti Sveučilišta u Zagrebu Učiteljskog fakulteta upisani u međunarodni združeni SEOS master studij (osnovni uvjeti) i održavaju kontinuirani upis kroz četiri (4) semestra, koji se prijave na Natječaj u rokovima te dostave potpunu traženu dokumentaciju iz ove Odluke.

Ako se prijavi više kandidata koji svi ispunjavaju osnovne uvjete, prednost se određuje sljedećim redoslijedom:

1. akademska izvrsnost (prosjek ocjena, dodatna postignuća),
2. posebne socijalno-ekonomske okolnosti (uz priloge),
3. ako su kandidati i dalje potpuno izjednačeni, provodi se slučajni odabir (ždrijeb) uz sastavljanje zapisnika i u prisutnosti najmanje dvaju članova Povjerenstva.

**TRAŽENA DOKUMENTACIJA**

**Članak 4.**

Kandidat je dužan priložiti:

1. potvrdu da je student Fakulteta ili da je u protekloj godini završio prijediplomski ili diplomski studij na Fakultetu,
2. potvrdu o primitku ili upisu na studij SEOS za tekući semestar,
3. potvrdu o akademskom uspjehu,
4. po potrebi: kratku izjavu o financijskim okolnostima s odgovarajućim dokazima
5. ispunjeni Obrazac koji je sastavni dio Posebnih kriterija

**POSTUPAK PRIJAVE NA NATJEČAJ I DODJELE STIPENDIJE**

**Članak 5.**

(1) Fakultet raspisuje javni poziv putem mrežnih stranica uz obrazac za prijavu, s rokom prijave od najmanje 5 dana.
(2) Po isteku roka provodi se administrativna provjera potpunosti prijava i ispunjavanja uvjeta.
(3) Na temelju članka 4. primjenjuju se prioriteti te se sastavlja privremena lista dobitnika.
(4) Rok za prigovor na privremenu listu iznosi 5 radnih dana od dana objave.
(5) Po isteku roka i rješavanju prigovora objavljuje se konačna odluka o dodjeli stipendija. (6) o dodjeli stipendije odlučuje Povjerenstvo u sastavu: prodekanica za nastavu i studente; prodekanica za znanost, umjetnost i međunarodnu suradnju i voditeljica SEOS studija. (7) prijave se predaju elektroničkom poštom na adresu: prodekan.nastava@ufzg.unizg.hr

**Članak 6.**

(1) Stipendija se isplaćuje po semestrima u iznosu iz članka 2. stavka 2., nakon što kandidat dostavi potvrdu o upisu i napredovanju u odgovarajućem semestru.
(2) Fakultet obavlja sve administrativne postupke i isplate iz sredstava doznačenih od Sveučilišta u Zagrebu.
(3) Ako kandidat ne ostvari upis ili napredovanje, isplata se obustavlja za predmetni semestar.

**OBVEZE KORISNIKA STIPENDIJE**

**Članak 7.**

(1) Korisnik je dužan bez odgađanja prijaviti Fakultetu svaku promjenu statusa (prekid studija, mirovanje, neupis semestra i sl.).
(2) U slučaju neispunjavanja uvjeta iz članka 6. i/ili davanja neistinitih podataka, Fakultet može obustaviti daljnje isplate i zatražiti povrat neosnovano isplaćenih sredstava.
(3) Korisnik je obvezan postupati u skladu s propisima Fakulteta, Sveučilišta u Zagrebu i partnera u SEOS-u.

**Članak 8.**

Osobni podaci obrađuju se u skladu s Uredbom (EU) 2016/679 (GDPR) i internim aktima Sveučilišta u Zagrebu i Učiteljskog fakulteta te se koriste isključivo u svrhu provedbe ovog postupka.

**Članak 9.**

Ova Odluka stupa na snagu danom donošenja.

**Dekanica**

Prof. dr. sc. Blaženka Filipan-Žignić

KLASA: 604-01/25-02/01
URBROJ: 251-378-01-25-3

U Zagrebu, 8. listopada 2025.

Dostaviti:

1. ured dekanice

2. izv. prof. dr. sc. Adrijana Višnjić-Jevtić, prodekanica za nastavu i studente

3. izv. prof. dr. sc. Tamara Jurkić Sviben, prodekanica za znanost, umjetnost i međunarodnu

 suradnju

4. izv. prof. dr. sc. Višnja Rajić, voditeljica SEOS studija

5. Tajnica fakulteta

6. Sveučilište u Zagrebu

7. WEB Fakulteta

8. Arhiva